作者:劉克莊
標題:賀新郎
內容:憶昔俱年少。向斯晨、登高懷古，賦詩舒嘯。追數樽前插花客，人物並皆佳妙。禁幾度、西風殘照。元子寄奴曾富貴，到而今、一一消磨了。君不樂，後人笑。山南山北添華表。嘆歸來、謝池草合，黃臺瓜少。老去愛持齊物論，誰管彭殤壽夭。待細說、教天知道。不羨兩蘇並二宋，願弟兄、歲歲同吹帽。杯到手，莫辭釂。